סולומון גאון

הרב סולומון (שלמה) גאון (באנגלית: Solomon Gaon, בחלק מהתעודות והמסמכים גם: Salamon Gaon; 15 בדצמבר 1912, טראווניק, האימפריה האוסטרו-הונגרית – 22 בדצמבר 1994, ניו יורק, ארצות הברית) היה הרב הראשי של קונגרס הקהילות הספרדיות בחבר העמים הבריטי, וממנהיגיה הבולטים של יהדות ספרד בעולם. גאון כיהן גם כפרופסור בישיבה יוניברסיטי.

קורות חייו
סולומון גאון נולד בטראווניק לרחלה ויצחק. בין השנים 1928-1932 למד בסמינר התאולוגי היהודי של קהילת סרייבו בהנהלת הרב ד"ר מוריץ לוי. ב-1934 היגר לבריטניה והשתקע בלונדון. הוריו נרצחו בשואה.

ב-1939 רכש גאון תואר דוקטור באוניברסיטת לונדון ובהמשך, הוסמך לרבנות בבית הספר ללימודי יהדות של לונדון. ב-1949 מונה לרב הראשי של קונגרס הקהילות הספרדיות בחבר העמים הבריטי שמרכזו שכן בבית הכנסת בוויס-מרקס. מ-1963 היה שותף לכתיבת תוכנית לימודי יהדות ספרד של ישיבה יוניברסיטי. סולומון גאון כיהן כנשיא הפדרציה הספרדית העולמית. ב-1977 סיים את כהונתו בבריטניה והיגר לארצות הברית, שם כיהן כמרצה בישיבה יוניברסיטי והקים בה את המכון ללימוד יהדות ספרד על שם יעקב א. ספרא (אביו של אדמונד ספרא). בהמשך כיהן כפרופסור בישיבה יוניברסיטי. כן היה פעיל בקהילת שארית ישראל.

ב-1990 הוענק לקהילות יהדות ספרד פרס נסיך אסטוריאס וסולומון גאון קיבל אותו בטקס חגיגי. גאון ערך וכתב מספר רב של מאמרים, ספרים ודרשות.

הרב סולומון גאון הלך לעולמו ב-1994 בבית החולים מאונט סיני בניו יורק לאחר שלקה בדלקת ריאות. הוא הובא לקבורה בבית הקברות היהודי בהר הזיתים.

קישורים חיצוניים

 כתבי סולומון גאון, באתר WorldCat 
 נאומו של סולומון גאון בעת קבלת פרס נסיך אסטוריאס   
 ידיעה על מותו של הרב סולומון גאון, באתר הוושינגטון פוסט

הערות שוליים

רבנים בריטים
לונדון: רבנים
רבנים יוגוסלבים
יהודים יוגוסלבים
יהודים הקבורים בהר הזיתים: חלקת הספרדים
סגל ישיבה יוניברסיטי
רבנים ספרדיים
בריטים שנולדו ב-1912
בריטים שנפטרו ב-1994